

**Қазақстан Республикасы Қарулы Күштерiнiң құрылымын одан әрi жетiлдіру жөнiндегi шаралар туралы**

***Күшін жойған***

Қазақстан Республикасы Президентінің 2003 жылғы 7 мамырдағы N 1085 Жарлығы. Күші жойылды - Қазақстан Республикасы Президентінің 2012 жылғы 12 шілдедегі № 354 Жарлығымен

      Ескерту. Күші жойылды - ҚР Президентінің 2012.07.12 № 354 Жарлығымен.

      "Қазақстан Республикасының қорғанысы және Қарулы Күштерi туралы" Қазақстан Республикасының 1993 жылғы 9 сәуiрдегi Заңының 12-бабына сәйкес Қазақстан Республикасының қорғаныс қабiлетiн нығайту мақсатында қаулы етемін:

      1. Қазақстан Республикасы Қарулы Күштерiнiң мынадай құрылымы бекітiлсiн:

      1) Қарулы Күштерге басшылық жасаудың жоғары әскери-саяси органы - соғыс кезiнде Қарулы Күштердiң бүкiл қызметiне жалпы басшылық жасауды және Штабтар бастықтарының комитетi арқылы оларды басқаруды жүзеге асыратын Жоғарғы Бас қолбасшылық (Жоғарғы Бас қолбасшылықтың Ставкасы);

      2) әскери басқару органдары:

      стратегиялық - Қорғаныс министрлiгi (орталық атқарушы орган) және Штабтар бастықтарының комитетi (ведомство);

      жедел-стратегиялық - Қарулы Күштер түрлерінің құрамына кіретін бас қолбасшылардың, Қарулы Күштер Тылы бастығының басқармалары ; <\*>

      жедел-аумақтық - өңiрлiк қолбасшылықтар басқармалары;

      жедел-тактикалық - Қарулы Күштер түрлерінің әскер тeктepi қолбасшыларының (бастықтарының) басқармалары, арнайы әскерлердің бас басқармалары (басқармалары); <\*>

      тактикалық - құрамалар мен әскери бөлiмдердiң басқармалары;

      жергiлiктi - облыстардың қорғаныс iсi жөнiндегi департаменттерi (басқармалары және аудандар мен қалалардың бөлiмдерi);

      3) Қарулы Күштер түрлерi:

      әскери басқару органдары, өңiрлiк қолбасшылық, әскер тектерi, арнаулы әскерлер, тыл, оқу және резервтiк бөлiмдер құрамындағы Құрлық әскерлерi;

      әскери басқару органдары, әскер тектерi, арнаулы әскерлер, тыл,  оқу және резервтiк бөлiмдер құрамындағы Әуе қорғанысы күштерi;

      әскери басқару органдары, әскер тектерi, арнаулы әскерлер, тыл,  оқу және резервтік бөлiмдерi құрамындағы Әскери-теңiз күштерi;

      4) (Алып тасталды - ҚР Президентінің 2009.03.04. N 762 Жарлығымен);

      5) әскери басқару органдары, құрамалар, жедел, жауынгерлiк, арнайы және техникалық қамтамасыз ету бөлiмдерi мен мекемелерi құрамындағы Арнаулы әскерлер; <\*>

      6) әскери басқару органдары, құрамалар, бөлiмдер мен мекемелер құрамындағы Қарулы Күштер Тылы;

      7) әскери-оқу орындары мен әскери-ғылыми мекемелер.

      Ескерту. 1-тармаққа өзгеріс енгізілді - ҚР Президентінің 2004.11.10. N 1472 , 2009.03.04. N 762 Жарлықтарымен.

      2. Қазақстан Республикасының әкiмшiлiк-аумақтық бiрлiгi шекарасының шегiнде өңiрлiк қолбасшылықтардың жауапкершiлiк аймағы айқындалсын:

      1) "Астана" - Ақмола, Қарағанды, Қостанай және Солтүстiк Қазақстан облыстары;

      2) "Шығыс" - Шығыс Қазақстан және Павлодар облыстары;

      3) "Батыс" - Ақтөбе, Атырау, Батыс Қазақстан және Маңғыстау облыстары;

      4) "Оңтүстiк" - Алматы, Жамбыл, Қызылорда және Оңтүстiк Қазақстан облыстары.

      3. Қазақстан Республикасы Президентiнiң "Қазақстан Республикасы Қарулы Күштерiнiң құрылымы туралы" 2000 жылғы 6 шiлдедегi N 417 Жарлығының 1, 2 және 3-тармақтарының күшi жойылды деп танылсын.

      4. Қазақстан Республикасының Үкiметi:

      1) Қазақстан Республикасы Президентiнiң 2000 жылғы 7 шiлдедегi N 418 өқ Жарлығымен бекітiлген Қазақстан Республикасындағы Әскери құрылыстың 2005 жылға дейiнгі кезеңге арналған мемлекеттiк бағдарламасына сәйкес басқару органдарын, Әскери теңiз күштерiн құруды және Әскери-теңiз күштерiнiң қажеттi инфрақұрылымын жасауды қамтамасыз етсiн;

      2) " Қорғаныс және Қарулы Күштер туралы " және " Әскери мiндеттiлiк және әскери қызмет туралы " Қазақстан Республикасы заңдарының жобаларын әзiрлеп, 2003 жылғы 15 желтоқсанға дейiн Қазақстан Республикасының Парламентi Мәжiлiсiнiң қарауына енгiзсiн;

      3) Қазақстан Республикасы Қарулы Күштерiнiң 2004-2005 жылдар кезеңiне арналған штат санының лимитi бойынша ұсыныстар енгiзсiн;

      4) Осы Жарлықтан туындайтын өзге де қажеттi шараларды қолдансын.

      5. Осы Жарлықтың орындалуын бақылау Қазақстан Республикасы Президентiнiң Әкiмшiлiгiне жүктелсiн.

      6. Осы Жарлық қол қойылған күнiнен бастап күшiне енедi.

*Қазақстан Республикасының*

*Президенті*

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК